b'\n_START_ARTICLE_\nJuistas\n_START_PARAGRAPH_\nJuistas (vok. Juist)\xc2\xa0\xe2\x80\x93 sala bei savivaldyb\xc4\x97 Auricho rajone, \xc5\xbdemutin\xc4\x97je Saksonijoje, Vokietijoje. Viena i\xc5\xa1 septyni\xc5\xb3 gyvenam\xc5\xb3 Ryt\xc5\xb3 Fryz\xc5\xb3 sal\xc5\xb3, tarp Borkumo vakaruose, Memerto pietvakariuose bei Nordern\xc4\x97jaus rytuose. Pietiniai krantai skalaujami Vat\xc5\xb3 j\xc5\xabros, o \xc5\xa1iauriniai \xc5\xa0iaur\xc4\x97s j\xc5\xabros. Juistas yra 17\xc2\xa0km ilgio ir 500\xc2\xa0m iki 1\xc2\xa0km plo\xc4\x8dio (priklausomai nuo potvyni\xc5\xb3 ir atosl\xc5\xabgi\xc5\xb3 lygio). Saloje \xc4\xafsik\xc5\xabr\xc4\x99 du kaimai: Juistas ir Lugas. 1596 gyventojai (2015\xc2\xa0m. duomenys). Pagrindinis pragyvenimo \xc5\xa1altinis yra turizmas._NEWLINE_Auk\xc5\xa1\xc4\x8diausi salos pastatai yra vandens bok\xc5\xa1tas, senasis vie\xc5\xa1butis bei nenaudojamas \xc5\xa1vyturys. Pauk\xc5\xa1\xc4\x8di\xc5\xb3 migracijos metu, vakarin\xc4\x97je salos dalyje, sm\xc4\x97l\xc4\x97toje seklumoje pastebimi juodkr\xc5\xab\xc4\x8diai b\xc4\x97gikai, j\xc5\xabriniai s\xc4\x97jikai ir islandiniai b\xc4\x97gikai. Saloje yra nedidelis e\xc5\xbeeras, kuris ilgainiui tapo g\xc4\x97lavandenis._NEWLINE_Sala pasiekiama l\xc4\x97ktuvu arba keltu. Motorin\xc4\x97mis transporto priemon\xc4\x97mis naudojasi tik ugniagesiai, Vokietijos Raudonasis Kry\xc5\xbeius bei daktarai. Traktori\xc5\xb3 naudojimui reikalingas leidimas. Saloje susisiekiama dvira\xc4\x8dio arba arklio ir karietos pagalba.'